Hadžišabanovića kuća

**Hadžišabanovića kuća u Sarajevu**,  nalazi se  u starom dijelu grada,  u Sarajevu. Komisija za očuvanje nacionalnih spomenika, na sjednici održanoj od 04. do 10. novembra  2008. godine, donijela je odluku da se kuća, proglasi za  nacionalni spomenik Bosne i Hercegovine. Ovu odluku Komisija je donijela u sljedećem sastavu: Zeynep Ahunbay, Martin Cherry, Amra Hadžimuhamedović Dubravko Lovrenović (predsjedavajući),  Ljiljana Ševo. Nacionalni spomenik čine objekat Hadžišabanovića kuće sa pokretnom imovinom, muška i ženska avlija, bivša momačka kuća, pomoćni objekat, bašča i avlijski zidovi
## Historija 
Očaktanova ulica razvila se u osmanskom periodu kao sokak, a ime je dobila po sarajavskoj porodici Očaktana koji su u njoj imali kuću. Porodica Očaktani u Sarajevu se pominje u prvoj polovini XVIII vijeka. Bili su trgovci i lihvari – davali su novac na posudbu uz kamate. Porodičnu kuću Očaktana, izgrađenu u drugoj polovini XVIII vijeka, nasljeđuju Penjave. Kuća je putem miraza dospjela u vlasništvo Hadžišabanovića koji su se u kuću u Očaktanovoj ulici preselili nešto prije 1850. godine.

Porodica Hadžišabanović krajem XIX ili početkom XX vijeka mijenja svoju djelatnost. U tom periodu dolazi do napuštanja trgovine bakrom, kalajom i kazandžijskim proizvodima, te se aktivnije posvećuju drvnoj industriji, odnosno pilani osnovanoj na Palama prije 1737. godine. Njihovo preduzeće nosi naziv „Pilane Braće Hadžišabanovića“. Asim Hadžišabanović 1924. godine ima na Palama (Koran) jednu parnu i dvije vodene pilane. Vodene pilane radile su sa jednim venecijanskim gaterom, dok je parna radila sa dva gatera. Pored ovih pilana na Palama, Hadžišabanovići su imali dvije pilane u Fojnici, čiji vlasnici bili su do završetka Drugog svjetskog rata.

U periodu 2002 - 2005 godine , na kući izvršena je zamjena kompletnog krovnog pokrivača od eternita, sanacija daščane oplate krova, postavljena hidroizolacija („biverplast“), sanacija opšiva krova, oluka, ogradnog i avlijskog zida.

U prostorima Hadžišabanovića kuće snimano je nekoliko igranih filmova jugoslovenske kinematografije (Miris dunja).
## Arhitektura 
S obzirom na pronađene historijske podatke, može se zaključiti da je sadašnji arhitektonski izgled, rezultat prepravki napravljenih nakon 1900. godine (ženski dio u potpunosti srušen), i 1931 (nakon požara), kao i društveno socijalnih promjena koje je donio period poslije Drugog svjetskog rata. Danas se sastoji od nekoliko cjelina.

## Literatura 
* Dušan Grabrijan, Juraj Neidhardt -Arhitektura Bosne i put u suvremeno - Državna založba Slovenije,1957. - 503 str.
* Ahmet Hadrović - Gradska kuća orijentalnog tipa u Bosni i Hercegovini –Sarajevo, Biblioteka Bosanskohercegovački korijeni ; knj. 1). 1993 
* Todor Kruševac - Sarajevo pod austrougarskom upravom. Muzej grada sarajeva, Sarajevo, 1960  
* Midhat Šamić - Ekonomski život Bosne i Sarajeva početkom 19. vijeka. Godišnjak društva istoričara BIH, Sarajevo 1961 
* Alija Bejtić -Ulice i trgovi Sarajeva. Sarajevo: Muzej grada Sarajeva 1973. godine
* Nedžad Kurto -Sarajevo 1492-1992,  Oko, Sarajevo.
## Reference 
## Vanjski linkovi 
Kategorija:Građevine u Sarajevu
Kategorija:Nacionalni spomenici u Sarajevu
Kategorija:Gradska bosanska kuća osmanskog doba